Búist er við að bílstjóri Akranesstrætó sem lenti í óhappinu við Grundarhverfið á Kjalarnesi síðastliðinn miðvikudagsmorgun verði frá vinnu í einhvern tíma . Óhappið varð með þeim hætti að strætisvagninn skall á vörubíl með tengivagni í mikilli hálku . Bílstjórinn fékk mælaborðið á bílnum á annan fótinn með allmiklu höggi á hné . Afleiðingin er mikið mar og brákun sköflungs , en í fyrstu var talið að hann væri brotinn eða sprunginn . „ Þetta var ansi hressileg tækling eins og þeir segja í fótboltanum , “ segir Tómas Rúnar Andrésson bílstjóri strætisvagnsins . Mikil hálka var á veginum og mjög blint vegna snjókófs . Tómas segist hafa verið á mjög rólegri ferð og búinn að segja farþegum að vegna veðurskilyrða yrði að fara í hægagangi . Þeir sem þyrftu að taka tengivagn yrðu að sætta sig við að missa af næstu ferð . „ Það var búið að segja mér frá vörubílnum með tengivagninn á veginum . Svo óheppilega vildi til að honum var lagt þannig á veginn að hann tók alla hægri akreinina . Þrátt fyrir að ég reyndi að læðast framhjá , og litlu munaði að það tækist , rákumst við saman , “ segir Tómas Rúnar . Farþegar í strætisvagninum , sem voru um 40 talsins , urðu fyrir smáskrámum þegar framrúða brotnaði , en ökumann vöruflutningabílsins sakaði ekki . Þess má geta að vagninn sem laskaðist í þessu óhappi var nýlegur , kallaður gullvagninn . Eldri vagn , sem gárungarnir hafa kallað kæliboxið , var í viðhaldi á verkstæði . Reyndar er búið að koma ágætis miðstöð í þann bíl , að sögn Tómasar Rúnars , þannig að kæliboxnafnið hentar honum ekki lengur .